**Ministru kabineta noteikumu projekta „Grozījumi Ministru kabineta 2012.gada 11.decembra noteikumos Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 11.decembra noteikumos Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”” (turpmāk – noteikumu projekts) sagatavots pēc Finanšu ministrijas iniciatīvas. 2013.gadā pirmo reizi notika ministriju un citu centrālo valsts iestāžu (turpmāk – ministriju) iesniegto jauno politikas iniciatīvu vērtēšana atbilstoši Ministru kabineta 2012.gada 11.decembra noteikumiem Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” (turpmāk - MK noteikumi Nr.867). Pamatojoties uz 2013.gadā veikto jauno politikas iniciatīvu vērtēšanas procesu, ir saskatītas iespējas pilnveidot valsts budžeta bāzes aprēķināšanas un jauno politikas iniciatīvu iesniegšanas un vērtēšanas procesus, uzlabot saņemamās informācijas kvalitāti un padarīt normatīvo aktu lietotājam saprotamāku. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu Nr.867 pašreizējā regulējumā galvenās problēmas:  1) netiek nodrošināts pārskatāms valsts budžeta bāzes aprēķināšanas process vidēja termiņa plānošanā (n+3 gadam);  2) valsts budžeta attīstības daļas plānošanas procesā jauno politikas iniciatīvu pieteikumu iesniegšanai nav optimālas veidlapas tajās ietveramās informācijas satura ziņā;  3) nav definēti jauno politikas iniciatīvu veidi;  4) pastāv problēmas ar punktu piešķiršanu jaunajām politikas iniciatīvām to izvērtēšanai.  Lai risinātu minētās problēmas un novērstu nepilnības ir nepieciešams izstrādāt noteikumu projektu tajā paredzot vairākas būtiskas lietas:  - precizēt valsts budžeta bāzes izdevumu n+3 gadam aprēķināšanas metodi,  - noteikt elastīgāku valsts speciālā budžeta sagatavošanas grafiku,  - noprecizēt, ka ieņēmumu aprēķinus veic tikai būtiskām jaunajām politikas iniciatīvām, kas rada papildus ieņēmumus,  - noteikt regulējumu par starpnozaru jaunajām politikas iniciatīvām,  - noteikt izteiktāku gradāciju un skaidrāku punktu piešķiršanas kārtību jaunajām politikas iniciatīvām,  - precīzāk definēt, ka neatkarīgo iestāžu jaunās politikas iniciatīvas nevērtē pēc šo noteikumu 4.pielikumā paredzētās punktu skalas,  - kā arī pilnveidot jauno politikas iniciatīvu pieteikumu veidlapas.  MK noteikumi Nr.867 būtu pilnveidojami, lai novērstu esošās nepilnības valsts budžeta bāzes aprēķināšanas procesā. Atbilstoši MK noteikumiem Nr.867 valsts budžeta bāzes aprēķina metode n+1 un n+2 gadam ir viegli piemērojama, savukārt metodei n+3 gada valsts budžeta bāzes aprēķināšanai ir šādi trūkumi:   * netiek atšifrēti visi pasākumi, par kuriem tiek veiktas korekcijas n+3 gadam. Šāda informācija par visām korekcijām ir lietderīga, īpaši, ja pagājis ilgāks laiks un nepieciešams konstatēt, kas konkrēti bāzes aprēķinos ir ieskaitīts vai izņemts ārā. Attiecīgi ir mazāka varbūtība, ka pēc kāda laika perioda netiks veiktas visas nepieciešamās korekcijas (piemēram, terminētie pasākumi, kas pēc noteikta laika ir jāizņem ārā no bāzes); * šobrīd veidojas situācija, ka, ja vidēja termiņa budžeta ietvara likumā kādam pasākumam līdzekļi nav paredzēti un, aprēķinot budžeta bāzi n+2 un n+3 gadam, nepieciešams paredzēt papildu līdzekļus, bet nepieciešamā summa n+3 gadam ir mazāka nekā n+2 gadam, tad pasākuma skaidrojumā n+3 gada bāzes aprēķinā pēc būtības ir jāraksta „finansējuma palielinājums”, bet reāli skaitlis tiek rādīts ar mīnusa zīmi; * nav viennozīmīgi skaidrs, kas ir n+3 gada sākotnējais plāns, pret kuru tiek veiktas korekcijas. Tas rada problēmas gadījumos, kad ir jāgatavo dažādi apkopojumi un salīdzinājumi; * sarežģīti veikt budžeta bāzes korekcijas n+3 gadam 74.resora „Gadskārtējā valsts budžeta izpildes procesā pārdalāmais finansējums” budžeta programmām. Ja, piemēram, nepieciešams veikt līdzekļu pārdali no 74.resora budžeta programmām uz ministriju budžetiem (vai otrādi) n+2 gadam, tad attiecīgi precizējas arī 74.resora budžeta programmu bāzes izdevumi un līdz ar to šīs izmaiņas attiecīgi ietekmē n+3 gada sākotnējo plānu, pret kuru veicamas korekcijas.   Kā pozitīvu aspektu pašreiz MK noteikumos Nr.867 noteiktajai n+3 gada valsts budžeta bāzes aprēķināšanas metodei var minēt – ja budžeta resoram izdevumu apjoms visos trijos gados ir vienāds, tad n+3 gada dati nav jāievada vispār, jo datu ievade notiek automātiski ar iepriekš ievadīto formulu palīdzību.  Ņemot vērā minētos trūkumus, pašreizējai metodei n+3 gada valsts budžeta bāzes aprēķināšanai, nepieciešams veikt izmaiņas normatīvajā regulējumā, paredzot, ka visas korekcijas n+3 gadam tiek veiktas attiecībā pret iepriekšējā gada plānu, kas noteikts vidēja termiņa budžeta ietvara likumā.  Noteikumu projekts paredz:  1. N+3 gada valsts budžeta bāze tiek aprēķināta par pamatu ņemot vidēja termiņa budžeta ietvara likumā iepriekšējam gadam apstiprināto maksimāli pieļaujamo izdevumu apjomu. Skatīt piemēru:   |  |  |  |  |  | | --- | --- | --- | --- | --- | | **2013. gads** | **2014. gads** | **2015. gads** | **2016. gads** | **2017. gads** | |  |  |  |  |  | | *2013. gadā apstiprina vidēja termiņa budžeta ietvara likumu nākamajiem trim gadiem (n+1, n+2 un n+3 gadam)* | ***vidēja termiņa budžeta ietvara likums***  ***2014.-2016. gadam*** | | | | **n+1 gada**  **dati** | **n+2 gada**  **dati** | **n+3 gada**  **dati** | |  |  |  |  | | | *2014. gadā nosaka valsts budžeta bāzes nākamajiem trim gadiem (n+1, n+2 un n+3 gadam)* | ***valsts budžeta bāze  2015., 2016. un 2017. gadam*** | | | | **n+1 gada sākotnējais plāns** | **n+2 gada sākotnējais plāns** | **n+3 gada sākotnējais plāns** |   Līdz ar to tiks nodrošināts, ka nepastāvēs iepriekš norādītie trūkumi, kā arī n+3 gada sākotnējais plāns būs fiksēts lielums, kas atvieglos turpmāko darbu pie gadskārtējā valsts budžeta sagatavošanas.  2. Saistībā ar valsts budžeta bāzes aprēķināšanas kārtību nav noteikti pasākumi, kuri varētu atkārtoties cikliski un kuru īstenošanai nepieciešamo finansējumu varētu iekļaut bāzes izdevumos. Pēc būtības šādi pasākumi, kas atkārtojas cikliski, ir vēlēšanas. Tāpēc noteikumu projektā pie regulējuma par budžeta bāzu aprēķināšanas korekcijām tiek paredzēts, ka izdevumus attiecīgi palielina, lai nodrošinātu Latvijas Republikas Satversmes 6. un 101.pantā, Saeimas vēlēšanu likumā, Republikas pilsētas domes un novada domes vēlēšanu likumā, Eiropas Parlamenta vēlēšanu likumā un Elektronisko plašsaziņas līdzekļu likuma 71.panta 1.daļas 11.punktā paredzēto pasākumu finansēšanu.  3. Saistībā ar valsts budžeta bāzes aprēķināšanas kārtību šobrīd nav noteikts, ka pie bāzes aprēķināšanas jāņem vērā arī izmaiņas bēgļu un personu, kurām piešķirts alternatīvais statuss, pabalstu saņēmēju kontingenta prognozēs. Tāpat nav noteikts, ka nav pieļaujama ne tikai Labklājības ministrijas budžeta resorā plānoto izdevumu pabalstiem, bet arī citu ministriju budžeta resoros plānoto izdevumu pabalstiem pārdale uz citiem izdevumiem. Tāpēc noteikumu projektā pie regulējuma par budžeta bāzēm tiek paredzēti atbilstoši precizējumi.  4. Pašreiz MK noteikumos Nr.867 ir ietverti konkrēti datumi saistībā ar valsts speciālā budžeta bāzes sagatavošanas procesu, kas paredz:  1) Finanšu ministrijai pienākumu iesniegt Labklājības ministrijai veidlapas un prognozes, kas nepieciešamas priekšlikumu par speciālā budžeta bāzi sagatavošanai līdz 10.janvārim.  2) savukārt Labklājības ministrija iesniedz priekšlikumus par speciālā budžeta bāzi Finanšu ministrijā līdz 7.februārim.  Valsts speciālā budžeta bāzes varētu noteikt precīzāk, ja minētie pasākumu izpildes datumi tiktu pārskatīti, jo tā rezultātā būtu precīzāka pieejama informācija arī par iepriekšējā saimnieciskā gada datiem.  Noteikumu projekts paredz, ka turpmāk Finanšu ministrija noteiks termiņu kādā Labklājības ministrija iesniedz priekšlikumus par speciālā budžeta bāzi Finanšu ministrijā.  MK noteikumi Nr.867 būtu pilnveidojami, lai novērstu šādas esošās nepilnības jauno politikas iniciatīvu iesniegšanas un vērtēšanas procesā:  1. Ņemot vērā, ka jauno politikas iniciatīvu vērtēšana ir sadalīta atbilstoši diviem valstī pastāvošajiem hierarhiski augstākajiem plānošanas dokumentiem: nacionālajam attīstības plānam un valsts aizsardzības koncepcijai, tad pirms lēmuma pieņemšanas par atbalstāmajām jaunajām politikas iniciatīvām, var būt nepieciešams noteikt novirzāmo līdzekļu apjomu no attīstības daļas izdevumiem, kas paredzēti tādām aizsardzības jomas jaunās politikas iniciatīvām, kas izrietēs no valsts aizsardzības koncepcijas.  Noteikumu projekts paredz, ka Ministru kabinets pirms lēmuma pieņemšanas par atbalstāmajām jaunajām politikas iniciatīvām pēc Finanšu ministrijas priekšlikuma var noteikt kopējo pieejamo finansējumu šādā sadalījumā: finansējums pasākumiem, kas atbilst nacionālajam attīstības plānam un citiem attīstības plānošanas dokumentiem, finansējumu administratīvās kapacitātes stiprināšanas pasākumiem, kā arī finansējumu pasākumiem, kas atbilst valsts aizsardzības koncepcijai. Attiecīgi ar pasākumiem, kas atbilst valsts aizsardzības koncepcijai saprot paredzēto finansējumu tādām jaunajām politikas iniciatīvām, kuras Finanšu ministrijas un Pārresoru koordinācijas centra veiktajā kritērijam „Atbilstība valsts aizsardzības koncepcijai” vidējā vērtējumā saņems vismaz minimālo punktu skaitu jeb 1,5 punktus. Pārējās aizsardzības jomas jaunās politikas iniciatīvas, kas vērtēšanas procesā vienlaikus gan Finanšu ministrijas, gan Pārresoru koordinācijas centra vērtējumā pilnībā neatbildīs Valsts aizsardzības koncepcijai (vidējā vērtējumā saņems 0 punktus) finansējuma piešķiršanas ziņā tiek skatītas kopā ar visu citu ministriju jaunajām politikas iniciatīvām.  2. Nav iespējams informatīviem mērķiem pietiekami precīzi novērtēt ieņēmumu izmaiņas no tādām jaunajām politikas iniciatīvām, kuru īstenošana ir vērsta uz nodokļu vai nenodokļu jauna veida ieņēmumu radīšanu vai ieņēmumu no esoša ieņēmumu veida apmēra izmaiņām, kā arī jauno politikas iniciatīvu pieteikumu veidlapās nav ietverta informācija par jaunās politikas iniciatīvas neto fiskālo ietekmi.  Noteikumu projekts paredz, ka jaunajām politikas iniciatīvām, kuru īstenošana ir vērsta arī uz nodokļu vai nenodokļu jauna veida ieņēmumu radīšanu vai ieņēmumu no esoša ieņēmumu veida apmēra izmaiņām, pieteikumā tiks uzrādītas prognozētās kopējās ieņēmumu izmaiņas, to sadalījums pa ieņēmumu veidiem, tai skaitā atsevišķiem nodokļiem, kā arī tiks sniegti aprēķini, kas pamatos ieņēmumu izmaiņu prognozes, kas nodrošinās iesniegto datu ticamību. Tas optimizēs apstrādājamo datu apjomus, kā arī ļaus informatīviem mērķiem novērtēt neto fiskālo ietekmi par tām jaunajām politikas iniciatīvām, kuras ir būtiskas papildu ieņēmumu nodrošināšanā valsts budžetam.  Līdz ar to jaunās politikas iniciatīvas pieteikumā nav jānorāda tādas ieņēmumu izmaiņas, kas ir izrietošas tikai no jaunās politikas iniciatīvas īstenošanas rezultātā veiktajiem izdevumiem (piemēram, pieprasot līdzekļus jaunām amata vietām, nenorāda budžetā ieskaitāmo iedzīvotāju ienākuma nodokli, valsts sociālās apdrošināšanas iemaksas. Tāpat par plānotajiem izdevumiem precēm un pakalpojumiem – nenorāda budžetā iemaksājamo pievienotās vērtības nodokli u.t.t.). Nodokļu politikas izmaiņas, kas nodrošina valsts budžeta ieņēmumu izmaiņas (piemēram, tiek paplašināta ar nodokli apliekamā bāze, tiek mainītas nodokļa likmes), taču vienlaikus netiek pieprasīti līdzekļi papildus izdevumiem, lai nodrošinātu minēto ieņēmumu pieaugumu, nav uzskatāmas par jaunajām politikas iniciatīvām šo Ministru kabineta noteikumu izpratnē.  3. Ministrijas iesniedz līdzekļu pieprasījumu par jomām, kurām Ministru kabinets jau iepriekš lēmis horizontāli starpnozaru līmenī (piemēram, par atalgojuma palielinājumu valsts pārvaldē strādājošiem). Līdz ar to tas rada papildu slogu, ja katra ministrija virza šāda veida jauno politikas iniciatīvu atsevišķi, nevis tiek gatavots kopējs līdzekļu pieprasījums, ko virza tā ministrija, kas noteikta par atbildīgo attiecīgā Ministru kabineta lēmumā.  Noteikumu projekts paredz, ka ministrijas katra atsevišķi neiesniedz līdzekļu pieprasījumu par jomām, kurām Ministru kabinets lēmis horizontāli starpnozaru līmenī. Ministru kabineta lēmumā attiecīgi jāparedz pienākumu konkrētai ministrijai centralizēti iesniegt tādu starpnozaru jauno politikas iniciatīvu, to savstarpēji saskaņojot ar iesaistītām ministrijām. Ministrija, kura iesniegs starpnozaru jauno politikas iniciatīvu pieteikumu, pavadvēstulē apliecina, ka saskaņojums veikts ar konkrētām iesaistītajām ministrijām. Tādā veidā tiek samazināts administratīvais slogs. Tāpat ministrija pēc savas iniciatīvas (tajos gadījumos, kad par attiecīgo jomu Ministru kabinets nav lēmis horizontāli starpnozaru līmenī) var sagatavot un virzīt priekšlikumu starpnozaru jaunajai politikas iniciatīvai (kurai ir ietekme arī uz citu ministriju izdevumiem). Minētajos gadījumos ministrija pieprasa no iesaistītām ministrijām izdevumu aprēķinu un nodrošina jaunās politikas iniciatīvas pieteikumā izdevumu sadalījumu par visām iesaistītajām ministrijām, to savstarpēji saskaņojot.  4. Ievērojot Valsts prezidenta kancelejas, Augstākās tiesas, Satversmes tiesas, Zemesgrāmatu nodaļu, rajonu (pilsētu) tiesu, apgabaltiesu, Valsts kontroles, Nacionālās elektronisko plašsaziņas līdzekļu padomes, Tiesībsarga biroja, Sabiedrisko pakalpojumu regulēšanas komisijas un Ģenerālprokuratūras neatkarību budžeta sagatavošanā, nav nepieciešams Finanšu ministrijas un Pārresoru koordinācijas centra vērtējums par to sagatavotajām jaunajām politikas iniciatīvām pēc MK noteikumu Nr.867 4.pielikumā paredzētās punktu skalas.  Noteikumu projekts paredz, ka Finanšu ministrija un Pārresoru koordinācijas centrs nevērtēs pēc MK noteikumu Nr.867 4.pielikumā paredzētās punktu skalas minēto institūciju jaunās politikas iniciatīvas. Tādā veidā tiek nodrošinātas neatkarīgo iestāžu tiesības uz budžeta patstāvību.  5. MK noteikumu Nr.867 3.pielikums „*Jauno politikas iniciatīvu saraksts prioritārā secībā”* neparedz uzrādīt konkrētas jaunās politikas iniciatīvas sadalījumu pa budžeta programmām (apakšprogrammām), savukārt prakse liecina, ka tās var tikt īstenotas caur vairākām budžeta programmām (apakšprogrammām).  Noteikumu projekts paredz, ka veidlapā „*Jauno politikas iniciatīvu saraksts prioritārā secībā”* tiks uzrādīts arī konkrētas jaunās politikas iniciatīvas sadalījums pa budžeta programmām (apakšprogrammām) (ja tā tiek īstenota vairāku budžeta apakš/programmu ietvaros), kas nodrošinās to, ka ar datiem var efektīvāk strādāt, jo tie ir attiecināmi uz konkrētām budžeta programmām (apakšprogrammām).  6. Nepieciešams papildus noteikt, ka jauno politikas iniciatīvu vērtēšanā punktu skaitu var piešķirt tikai atbilstoši MK noteikumu Nr.867 4.pielikumā noteiktajām punktu vērtībām, kā arī pārskatīt vērtēšanas kritērijus.  Noteikumu projekts paredz: Jauno politikas iniciatīvu vērtēšanas procesā punktus var piešķirt tikai atbilstoši MK noteikumu Nr.867 4.pielikumā noteiktajām punktu vērtībām, tas ir – noteikumu projektā tiek ietverts precīzs regulējums, kā punkti jāpiešķir. Tāpat tiek paredzēts, ka tiks vērtēta jaunās politikas iniciatīvas atbilstība uzdevumiem, kas tieši noteikti nacionālajā attīstības plānā, jo jaunās politikas iniciatīvas paredzētajiem pasākumiem būtu jāsekmē konkrētu nacionālā attīstības plāna uzdevumu sasniegšana. Atbilstības vērtējums nacionālajam attīstības plānam (un citiem attīstības plānošanas dokumentiem) norāda, vai konkrētā jaunā politikas iniciatīva atbilst valdības apstiprinātajai rīcībpolitikai.  Noteikumu projekts paredz, ka kritērijam „*Atbilstība nacionālajā attīstības plānā noteiktajiem stratēģiskajiem rādītājiem un uzdevumiem vai valsts aizsardzības koncepcijai*” ir vislielākais svars (6 punkti). Vienlaikus tiek palielināts punktu skaits kritērijam „*Atbilstība normatīvajiem aktiem (nacionālajiem normatīvajiem aktiem vai Eiropas Savienības regulām un lēmumiem)*” (4.punkti), jo šāda jaunās politikas iniciatīva ir izgājusi noteiktu attīstības stadiju ne tikai caur attīstības plānošanas dokumentiem, bet arī normatīvajiem aktiem. 2.kritērija vērtējumā jaunajai politikas iniciatīvai var piešķirt 4.punktus, ja jauno politikas iniciatīvu pamatojošie Ministru kabineta noteikumi ir pieņemti vai attiecīgais likumprojekts atbalstīts Ministru kabinetā.  Atbilstība normatīvajiem aktiem ir nozīmīgāka nekā kritērijs „*atbilstība Ministru kabineta rīkojumiem un protokollēmumiem*” (1 punkts), jo šādā gadījumā jaunā politikas iniciatīva ir pamatota jau ar normatīvo aktu. Attīstības plānošanas dokumentu ieviešana būtu jāturpina caur normatīvo aktu izstrādi.  7. Nepieciešams precīzi noteikt vidējo punktu skaita aprēķināšanas kārtību jaunajām politikas iniciatīvām.  Noteikumu projekts paredz: tiek precīzi noteikta vidējo punktu skaita aprēķināšanas kārtība jaunajām politikas iniciatīvām – aprēķinot vidējo punktu skaitu konkrētai jaunajai politikas iniciatīvai, vispirms aprēķina iegūto vidējo punktu skaitu atbilstoši kritērijiem, kurus vērtē gan Finanšu ministrija, gan Pārresoru koordinācijas centrs un pēc tam pieskaita atbilstoši kritērijam, kuru vērtē tikai Finanšu ministrija (*atbilstība normatīvajiem aktiem (nacionālajiem normatīvajiem aktiem vai Eiropas Savienības regulām un lēmumiem))* iegūto punktu skaitu, kā arī atbilstoši kritērijam „Jaunās politikas iniciatīvas vieta ministrijas iesniegtajā jauno politikas iniciatīvu sarakstā” iegūto punktu skaitu.  Piemērs:   |  |  |  |  |  |  | | --- | --- | --- | --- | --- | --- | |  | Kritēriji, kas tiek vērtēti | Iespējamais punktu skaits | Finanšu ministrijas vērtējums | Pārresoru koordinācijas centra vērtējums | Vidējais vērtējums | | 1. | Atbilstība nacionālajā attīstības plānā noteiktajiem stratēģiskajiem rādītājiem un uzdevumiem vai valsts aizsardzības koncepcijai | atbilst – 6  daļēji atbilst – 3 neatbilst – 0 | **6** | **3** | **(6+3)/2=4,5** | | 2. | Atbilstība normatīvajiem aktiem (nacionālajiem normatīvajiem aktiem vai Eiropas Savienības regulām un lēmumiem) | atbilst –4  nav pamatojošo dokumentu – 0 | **4** | **n/a (nevērtē)** | **4/1=4** | | 3. | Atbilstība citiem attīstības plānošanas dokumentiem | atbilst – 3 nav pamatojošo dokumentu – 0 | **3** | **3** | **(3+3)/2=3** | | 4. | Atbilstība Deklarācijā par Ministru kabineta iecerēto darbību norādītajiem uzdevumiem | atbilst – 3 neatbilst – 0 | **3** | **3** | **(3+3)2=3** | | 5. | Atbilstība Ministru kabineta rīkojumiem un protokollēmumiem | atbilst – 1 nav pamatojošo dokumentu – 0 | **1** | **1** | **(1+1)/2=1** | | **Kritērijs, kuru Finanšu ministrija un**  **Pārresoru koordinācijas centrs nevērtē:** | | | | | | | 6. | Jaunās politikas iniciatīvas vieta ministrijas iesniegtajā jauno politikas iniciatīvu sarakstā | 1.–5.vieta – 2 no 6. līdz pēdējai vietai – 1 | | | **1** |   Minētajā piemērā Vidējais punktu skaits jaunajai politikas iniciatīvai ir ((6+3)+(3+3)+(3+3)+(1+1))/2+4+1=16,5 punkti.  Kritēriji, kurus vērtē gan Finanšu ministrija, gan Pārresoru koordinācijas centrs, jaunajai politikas iniciatīvai vidējā vērtējumā dod (6+3+3+3+3+3+1+1)/2= 11,5 punktus;  Kritērijs, kuru vērtē tikai Finanšu ministrija (atbilstība normatīvajiem aktiem), jaunajai politikas iniciatīvai vidējā vērtējumā dod 4 punktus;  Kritērijs „Jaunās politikas iniciatīvas vieta ministrijas iesniegtajā jauno politikas iniciatīvu sarakstā” jaunajai politikas iniciatīvai vidējā vērtējumā dod 1 punktu.  Finanšu ministrijai un Pārresoru koordinācijas centram visos gadījumos ir pienākums vērtēt jaunās politikas iniciatīvas atbilstoši tiem kritērijiem, kas noteikti MK noteikumos Nr.867 un piemērot tikai šo noteikumu 4.pielikumā norādītas punktu vērtības, jo noteikumi neparedz izņēmumus vai tādu iespējamību, ka varētu piešķirt citas punktu vērtības. Ja minētajos noteikumos ir noteikts, ka Pārresoru koordinācijas centrs nevērtē atsevišķu kritēriju, tad tādā gadījumā Finanšu ministrijai vērtēšanas tabulā ir jāatzīmē, ka „nevērtē” (vai izdarot kādu citu atzīmi „ – ” vai „n/a”, nevar likt skaitlisku vērtību 0 punkti).  8. Nepieciešams noteikt tiesības Finanšu ministrijai un Pārresoru koordinācijas centram atgriezt atpakaļ precizēšanai ministriju jauno politikas iniciatīvu, ja tā neatbilst šo noteikumu prasībām, tai skaitā, piemēram, jaunā politikas iniciatīva nav iesniegta, aizpildot vienotu atbilstošu veidlapu, vai atsevišķa jaunās politikas iniciatīva ietver apakšpasākumus, kas nav saturiski vienoti, vai arī par jauno politikas iniciatīvu nav sniegta visa veidlapās ietveramā informācija. Vienlaikus nepieciešams noteikt, ka ministrija šādos gadījumos var iesniegt precizēto līdzekļu pieprasījumu jaunajām politikas iniciatīvām, novēršot norādītās neatbilstības.  Noteikumu projekts paredz noteikt, ka Finanšu ministrija un Pārresoru koordinācijas centrs divu nedēļu laikā no jauno politikas iniciatīvu iesniegšanas datuma, kas noteikts gadskārtējā valsts budžeta likuma projekta sagatavošanas un iesniegšanas grafikā, izvērtē vai ministrijas iesniegtās jaunās politikas iniciatīvas ir iesniegtas saskaņā ar šajos noteikumos minētajiem nosacījumiem. Finanšu ministrija nosūta ministrijai Finanšu ministrijas un Pārresoru koordinācijas centra savstarpēji saskaņotu viedokli par konstatētajām neatbilstībām un norādījumus informācijas precizēšanai, lai nozares ministrija zinātu, kas tieši ir jāprecizē (piemēram, konkrētā jaunajā politikas iniciatīvā ietverti apakšpasākumi, kas nav saturiski vienoti). Ministrija vienas nedēļas laikā pēc Finanšu ministrijas nosūtītā viedokļa par konstatētajām neatbilstībām saņemšanas atkārtoti iesniedz precizēto informāciju atbilstoši saņemtajiem norādījumiem. Ministrijām šādos gadījumos ir jāiesniedz atkārtoti jauno politikas iniciatīvu saraksts prioritārā secībā, kā arī precizētais (-ie) jaunās politikas iniciatīvas pieteikums (-i). Ministrija veic izmaiņas excel failā tikai attiecībā uz norādītajām neatbilstībām. Iesniedzot precizēto failu, ministrija pavadvēstulē norāda, kuros jaunās politikas iniciatīvas pieteikumos izmaiņas veiktas.  Tāpat noteikumu projekts paredz, ka Finanšu ministrijai un Pārresoru koordinācijas centram ir tiesības pieprasīt papildu informāciju ministrijām jauno politikas iniciatīvu izvērtēšanas un apkopošanas procesā. Atsevišķa jaunās politikas iniciatīva nevar ietvert apakšpasākumus, kas nav saturiski vienoti.  9. Šobrīd noteikumi neparedz vienotu algoritmu, kā sniegt detalizēto aprēķinu par jaunajām nepieciešamajām amata vietām. Līdz ar to sniegtos aprēķinus ne vienmēr ir iespējams kvalitatīvi izvērtēt.  Noteikumu projekts ietver norādi (veidlapās) par to, ka atlīdzību papildu amata vietām plāno atbilstoši Ministru kabineta 2009.gada 15.decembra instrukcijā Nr.19 „Tiesību akta projekta sākotnējās ietekmes izvērtēšanas kārtība” noteiktajai kārtībai. Tas nodrošinās, ka aprēķini tiks sniegti pēc vienotiem nosacījumiem, ietverot visu informāciju, kas nepieciešama aprēķina pamatotības izvērtējumam.  10. Ne visas ministrijas, sagatavojot pieteikumus jaunajām politikas iniciatīvām, izmanto vienotas veidlapas MS Excel formātā, kas ievietotas Finanšu ministrijas mājas lapā. Tādējādi ministriju iesniegtie pieteikumi ir dažādi noformēti, līdz ar to tas apgrūtina Finanšu ministrijas turpmāko darbu.  Noteikumu projekts paredz: ministrija, sagatavojot pieteikumus jaunajām politikas iniciatīvām, izmantos vienotas veidlapas MS Excel formātā, kas ievietotas Finanšu ministrijas mājas lapā, neveicot izmaiņas veidlapas struktūrā. Tāpat ministrijas piešķirs jaunajām politikas iniciatīvām kodus. Līdz ar to būs efektīvāk iespējams apstrādāt no ministrijām saņemtos datus. Jauno politikas iniciatīvu pieteikumu veidlapas vienlaikus ir pilnveidotas, vadoties no 2013.gada pieredzes. |
| 3. | Projekta izstrādē iesaistītās institūcijas | Pārresoru koordinācijas centrs. |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Projekts šo jomu neskar. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Ministrijas un citas centrālās valsts iestādes, Pārresoru koordinācijas centrs |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 4. | Cita informācija | Nav. |

*Anotācijas II; III; V un VI sadaļa – projekts šīs jomas neskar.*

Finanšu ministrs A.Vilks

26.03.2014. 11:40

3032

R.Čablis

67095498, raivis.cablis@fm.gov.lv;